<classify> JUKWAA la Biashara na Uwekezaji mkoani Tabora limepamba moto huku Waziri Mkuu, Kassim Majaliwa akithibitisha kuwa mgeni rasmi siku ya jukwaa Novemba 22, mwaka huu mkoani humo.Jukwaa hilo linaratibiwa na Kampuni ya Magazeti ya Serikali TSN, wachapishaji wa magazeti ya HabariLeo, Daily News na SpotiLeo kwa kushirikiana na Mkoa wa Tabora, likiwa na lengo la kuwakutanisha wadau wa biashara, wajasiriamali na viongozi mbalimbali kujadili fursa za uwekezaji mkoani Tabora.Akizungumza katika kongamano lililowakutanisha wajasiriamali, wanafunzi, walimu, wahadhiri, viongozi wa dini na washiriki mbalimbali wa jukwaa hilo, Mkuu wa Mkoa wa Tabora, Aggrey Mwanri alisema mkoa huo umejipanga kuhakikisha jukwaa hilo linazaa matunda yanayoonekana.Najua kuna watu wanadhani baada ya jukwaa hili mambo yatarejea kama kawaida. Nawaambia jukwaa hili ni mwanzo, na kwa bahati nzuri nawatangazia Waziri Mkuu, Majaliwa amethibitisha kushiriki kama mgeni rasmi, alisema.Alisema jukwaa hilo litakuwa na wageni zaidi ya 400 wanaoenda kuangalia fursa za Tabora hivyo ni wakati mzuri wa wakazi wake na uongozi kuonyesha kwa vitendo azma ya Rais John Magufuli kufikia uchumi wa kati kupitia viwanda.Alisema baada ya kukamilika kwa jukwaa hilo, tayari mkoa wake umeandaa jukwaa lingine la ndani la biashara lenye lengo la kufanya tathmini juu ya mafanikio yaliyopatikana kutoka katika Jukwaa la Biashara la Tabora.Na kwa taarifa yenu katika jukwaa hili pia nimezungumza na Makamu wa Rais, Mama Samia Suluhu Hassan na kuna uwezekano mkubwa akawa mgeni rasmi katika jukwaa hili la Januari, alisema Mwanri.Alisema katika kutekeleza sera ya viwanda inayopewa kipaumbele na Serikali ya Awamu ya Tano na kufikia malengo ya jukwaa hilo la biashara, kila halmashauri imepangiwa kutekeleza mradi kulingana na malighafi zinazopatikana kwao.Alisema Sikonge imetakiwa kujenga kiwanda cha asali, ranchi kwa mazao ya mifugo na kiwanda cha mazao ya misitu, Urambo itajenga kiwanda cha tumbaku na taratibu zimeshaanza na ranchi na viwanda kwa ajili ya mazao ya mpunga.Aidha, alisema Halmashauri ya Wilaya ya Kaliua imepangiwa kujenga kiwanda cha mafuta ya alizeti na karanga, Nzega watajenga machinjio ya kisasa na kiwanda cha kuchakata mazao ya mifugo kama ngozi, kwato na nyama na Igunga itaendeleza skimu za kilimo cha umwagiliaji hususani zao la mpunga.Alisema Uyui imepangiwa kujenga kiwanda cha chakula cha mifugo, kuku, mbuzi na ranchi kwa ajili ya mifugo. Sasa ole wao watumishi wa halmashauri hizi washindwe kutimiza malengo, nitashauriana na Waziri wa Tamisemi, Selemai Jafo, waondolewe kabisa.Hatutaki watu lelemama hapa, alisisitiza. Akielezea kuhusu jukwaa la Tabora alisema anafahamu kuwa litaleta mafanikio makubwa kwa Mkoa wa Tabora kwa kuzitangaza fursa zake nyingi za uwekezaji ndani na nje ya nchi.Alisema Tabora imebarikiwa kuwa na barabara, reli, kiwanja cha ndege, misitu, ardhi ya kutosha, kilimo cha mazao ya chakula, alizeti, mpunga, mihogo na viazi vitamu na biashara, tumbaku na ni maarufu kwa kutengeneza asali bora.Lakini pia Tabora yenye maana ya Taa bora ni mkoa wenye historia kubwa hapa Tanzania. Hapa ndipo Baba wa Taifa, Mwalimu Julius Nyerere alisoma, ndio nyimbo za Tanu zilipoanzishwa, pia kulitumika kama eneo la uanaharakati na Ikulu Ndogo ilikaa muda mrefu hapa.Sasa sifa zote hizi kwa nini bado Tabora iwe masikini? Haiwezekani, alisisitiza. Aliwataka wakazi wa Tabora kutumia fursa hiyo kutangaza bidhaa zao na fursa za uwekezaji zilizopo kwenye maeneo yao kwa kuwa huwa ndio wakati wa kuibadilisha Tabora na kuifanya kuwa mpya.Nataka kuona akinamama mkiwa mmesuka mabutu mmevaa vizuri mnatembea kwa maringo mitaani kutokana na mafaniko mliyoyapata huku wanaume wakiwa wamenyoa nyweke mithili ya sufuria au mkate na wakiwa wamevaa vesti wakipita kwa kudunda.Hii ndio Tabora ninayotaka kila mtu nchini hadi aseme naye anataka kwenda Tabora, alieleza. Mratibu wa Jukwaa hilo na Ofisa Biashara wa Mkoa wa Tabora, Lucas Kusare alisema maandalizi yamefikia asilimia 85, ukumbi na eneo la kufanyia maenesho na waalikwa zaidi ya 400 ambao nusu yao wamethibitisha kuhudhuria.Mwakilishi wa Kanda ya Ziwa kutoka TSN, Patrice Simbachawene alisema mpaka sasa wawakilishi wa TSN wmeshatembelea halmashauri zote nane za mkoa huo na kubainisha fursa lukuki za mkoa huo za kutangazwa.Tunachokitaka ni kuhakikisha kila mtu anafikiwa na kufaidika na jukwaa hili kuanzia mamalishe na baba lishe, bodaboda na hata pikipiki. Wajiandae vyema kutumia fursa hii ya jukwaa. Na nina uhakika hata litakapofikia kilele litakuwa limeibua fursa nyingi zitakazoutambulisha mkoa huu si ndani ya nchi tu bali hata nje ya nchi, alisema.  <topic>: KITAIFA 